钦定古今图书集成/明伦汇编/闺媛典/第263卷 > 黄应发妻刘氏
## 钦定古今图书集成/明伦汇编/闺媛典/第263卷 > 黄应发妻刘氏

按《温州府志》：“刘氏名文淑，适松阳教谕永嘉黄应发，
不育。聘妾生子通，通生五日而母亡，刘育为己子。未
几，应发殁，时刘年三十六。舅年耄，念通非刘出，恐有
异志，刘以死自誓。又三年，舅亡，刘葬舅与夫，日夜纺
绩，资通读书。一日，通堕井得狂疾，刘意不寿，亟为娶
屠氏。期年生子性初。应发以通穉弱，抱姊子中孙抚”
之。中孙忌性，操刃戕之，刘奋当其锋，得不死。讼置中
孙于狱，通死。刘勉性使力学，卒成名。一日病革，谓性
曰：“我为汝家妇，不幸两世短命。今见汝成立，且有子，
可下见汝祖于泉下矣。”寿七十九。后性子淮，官少保，
赠一品夫人。